Svend Auken (S), 2004-05-06:
Fru Helga Moos siger, at den nuværende regering og det nuværende flertals politik på det her område kan karakteriseres sådan, at man høster de lavthængende frugter.
Jeg må gøre fru Helga Moos opmærksom på, at selv når man høster lavthængende frugter, forudsætter det, at man kan få hænderne op af lommen.
Det, der har været problemet, har jo været, at hænderne
ikke har været oppe af lommen, der er intet sket på det her område, intet.
Det er jo ikke sådan, at vi fortsætter noget, som går godt.
Det, der går godt, er jo det, der var iværksat og ikke er blevet bremset siden 2001.
Danmark har høstet nogle af de mest imponerende resultater netop på det her område, og der er skabt arbejdspladser, samtidig med at der er besparelser, der er konkurrenceevne, samtidig med at der er miljø.
Når vi kan tale om afkobling af den økonomiske vækst fra væksten i bruttoenergiforbruget, skyldes det jo to forhold for nu at sige det lige ud: Det skyldes det her område, nemlig varmebesparelser i bygninger, og så skyldes det anvendelse af kraft-varme.
Det er i hvert fald de to hovedforklaringer, der er på den afkobling, der har fundet sted, altså økonomisk vækst uden vækst i bruttoenergiforbruget.
Jeg håber meget, at den energiaftale, vi nu har indgået, som forudsætter, at vi får en handlingsplan til efteråret, hvor der skal laves bygningsreglement, og hvor man skal implementere EU's direktiver, virkelig bliver afsæt til, at man gør noget.
Her synes jeg, at SF's forslag er velkomment.
Vi er positive over for SF's forslag, og jeg skal sige, at det er Det Radikale Venstre også.
Vi er positive over for at sætte ambitiøse mål og lave handlingsplan på det her felt.
Ideen om en varmesparefond er ikke helt så nem at realisere som en elsparefond, men lad os diskutere det.
I hvert fald har det jo været en vældig god idé
, og da det er en af ideerne, der blev fostret i min ministertid, kan jeg ikke have noget imod, at vi også diskuterer det på varmeområdet. Hvad angår en kraftig stramning af bygningsreglementet, er jeg positiv over for, tror jeg, de fleste af de forslag, der nævnes.
Jeg ved ikke, om statsgaranterede lån ud fra bestemte kategorier af opfyldelse af målsætninger er den rigtige måde at gøre det på, men lad os diskutere det også.
Etableringen af en energimærkningsordning for alle huse til erstatning af den eksisterende ordning: Kan det laves bureaukratisk og fornuftigt, er det jo en håndsrækning til alle husejere.
En af de ting, som ejendomsmæglere har gjort opmærksom på, er, at selv med de voldsomt stigende huspriser, vi har haft i Danmark, så udgør udgifterne på det her område og andre vedligeholdelsesomkostninger, man har i et hus, faktisk en tredjedel af de samlede husudgifter.
Så det burde være en håndsrækning til husejerne, hvis vi gør det rigtigt.
Punkt 5 om totaløkonomiske energi- og miljøberegninger ved offentlige især nybygninger og renovering
er et synspunkt, jeg har kæmpet for i årevis.
Det er måske ikke det sted, jeg har været mest succesrig i mit tidligere virke som minister, men det er i hvert fald et meget fornuftigt synspunkt.
Til sidst siger SF i sit forslag, at vi skal lave et nyt forskningscenter.
Jeg er glad for, at man tilføjer, at det gerne må være uden mure.
Vi har ikke brug for flere nye forskningsinstitutioner, vi skal ikke lave en forskningsinstitution, hver gang vi har et problem.
Vi skal bruge de eksisterende forskningsinstitutioner, om det så er i form af at lave et center med bestyrelse og sådan noget; det kan godt være, det er en mulig idé.
Måske skulle vi se det i en lidt større sammenhæng
, således at vi i det hele taget fik en samlet forskningsindsats for energieffektivisering, hvor vi virkelig poolede - frygteligt ord, men det er altså den engelske udgave, jeg anvender her - samlede alle i en fælles pulje, at vi puljede, kan man sige, alle de her forskellige initiativer og forskningsområder og fik en kortlægning af, hvem der i virkeligheden kan hvad på dette område, og at vi benyttede lejligheden, altså SF's forslag, til at gøre noget sådant.
Vi synes, der er virkelig gode takter i SF's forslag.
Vi har ikke bare sympati for det, vi kan støtte det.